text: Bat-mand smadrede stribevis af butiksruder
  14 april 2018 kl. 04.44
  Sent fredag aften gik en 30-årig mand amok med et aluminiums-bat og smadrede en hel stribe butiksruder midt i Horsens.
  Sydøstjyllands Politi modtog fredag aften kort før klokken 23 en anmeldelse om, at en mand var gået amok med et aluminiums-bat og smadrede butiksruder på sin vej gennem gaderne i det centrale Horsens.
  Rude-knusningen gik ud over en enkelt bil og en stribe butikker på Levysgade, Jessensgade og Søndergade, inden politiet fik stoppet hærværket.
  - Der er tale om en 30-årig lokal mand, der var stærkt beruset. Han har overnattet i detentionen og bliver lørdag morgen løsladt og sendt hjem med en sigtelse på syv tilfælde af hærværk, siger vagtchef Halfdan Kramer, Sydøstjyllands Politi, til TV SYD.
  